གཞན་ཡང་གནའ་དེང་གི་མཁས་པ་མང་པོ་ཞིག་གིས་རང་ཉིད་ཀྱིས་བརྩམས་པའི་བསྟན་བཅོས་སོགས་ཀྱི་མཇུག་ཏུ་དགེ་བསྔོའི་ཕན་ཡོན་བརྗོད་སྐབས་ཀུན་གྱིས་ལུང་འདྲེན་པའི་ཚིགས་བཅད་ཅིག་སྟེ།ཇི་ལྟར་ཆུ་ཐིགས་རྒྱ་མཚོ་ཆེ་ནང་ལྷུང་།།རྒྱ་མཚོ་མ་སྐེམས་བར་དུ་དེ་མི་སྐེམས།།དེ་བཞིན་བྱང་ཆུབ་ཡོངས་བསྔོས་དགེ་བ་ཡང་།།བྱང་ཆུབ་མ་ཐོབ་བར་དུ་དེ་མི་ཟད།།ཅེས་པ་འདི་ཡིན་ལ།འདི་དང་ཚིག་ཟུར་ཅུང་མི་འདྲ་བ་གཞན་འདྲེན་མཁན་ཡང་མང་།ཚིགས་བཅད་འདི་ཡང་གོང་དང་འདྲ་བར་འགའ་ཞིག་གིས་མདོ་ལས་དང་།ཇི་སྐད་དུ་ཞེས་པ་ཙམ་དང་།འགའ་རེས་བློ་གྲོས་རྒྱ་མཚོས་ཞུས་པའི་མདོ་ལས་ཞེས་ལུང་ཁུངས་ཇེ་གསལ་དུ་བཏང་བའི་ཚུལ་གྱིས་ལུང་ཚིག་དེ་ཤར་གྱིས་འདྲེན་པར་བྱེད་དོ།།